PRANEŠIMAS ŽINIASKLAIDAI  
2025 m. gruodžio19 d.

**Tyrimas: kas dešimtas lietuvis Kalėdoms skirs vos iki 50 eurų**

**Dauguma Lietuvos gyventojų šiemet laikysis gana nuosaikaus biudžeto – didžiausia dalis dovanoms ir šventiniam stalui skirs iki 150 Eur, kaip rodo naujausia „Norstat” apklausa. Apie tautiečių šventinius planus ir tai, kaip juos nulemia vartojimo įpročiai, pasakoja „Luminor” banko kasdienės bankininkystės vadovė Aušrinė Mincienė.**

Didžiausia Lietuvos gyventojų dalis (28 proc.) šventėms skirs 50–150 Eur, o šiek tiek mažesnė (26 proc.) planuoja išleisti 150–300 Eur, rodo apklausa. Kas dešimtas (10 proc.) tam numato iki 50 eurų biudžetą, kitas dešimtadalis 300–500 Eur, o virš 500 eurų planuoja išleisti retas (5 proc.).

„Tyrimas taip pat atskleidžia, kad dauguma šventinių išlaidų bus dengiamos iš einamųjų pajamų. Pavyzdžiui, net 72 proc. gyventojų Kalėdas planuoja finansuoti iš mėnesinių pajamų, o 15 proc. – iš tam specialiai atsidėtų santaupų. Dar 7 proc. pasitelks „juodos dienos” santaupas, o skolintis ruošiasi vos keli – 2 proc. apklaustųjų. Gera matyti, kad dauguma šventes sutinkame atsakingai – neskubame išlaidauti daugiau, nei galime sau leisti”, – sako A. Mincienė.

**Ar pirkdami nepersistengiame?**

Vertindama bendrą vartojimo tendenciją šalyje ekspertė pastebi, kad kartais esame linkę išlaidauti pernelyg drąsiai.

„Šiandien Lietuvoje labai išlaidaujame. Tai yra, neretai iš noro suteikti džiaugsmą sau arba kitiems perkame per daug, net jei ekonominė logika diktuoja sustoti. Pamirštame savo taupymo tikslus, finansinę pagalvę, nepaisome infliacijos ar geopolitinių grėsmių. Toks optimizmas gali brangiai kainuoti, nes vartojimas šalyje šuoliuoja, o produktyvumas nespėja paskui”, – teigia „Luminor” banko ekspertė.

**Skatina apgalvoti šventines išlaidas**

Anot A. Mincienės, Kalėdos – emocijų metas, todėl planuoti finansus šiuo metu visada sudėtingiau. Vis dėlto, šventės turi teikti džiaugsmą, o ne sukelti finansinę įtampą.

„Šventinis laikotarpis neturėtų būti finansinis iššūkis, kadangi džiaugsmą žmogui gali nešti ir ne materialiniai dalykai. Ta, kad peržengus švenčių euforiją dovanos ir vaišės artimiesiems netaptų našta kitų mėnesių biudžetui, pirkinius bei galimybes geriau iš anksto suplanuoti. Įsivertinkite savo galimybes, jei reikia, pasitarkite su artimaisiais dėl taupesnių alternatyvų ir nepamirškite, kad dovanos neturi būti pačios brangiausios – už viską svarbiau yra nuoširdus dėmesys”, – pažymi ji.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor” komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)